OBH  6669/1996.
Az állampolgári jogok országgyűlési biztosa általános helyettesének jelentése
Ügyintéző: dr. Kovács Endre

Az eljárás megindítása és az érintett alkotmányos jog:
Az eljárás M. K. budapesti lakosnak az Országgyűlési Biztos Hivatalához benyújtott panaszával, az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján indult.
Panaszos sérelmezi, hogy az érdi hétvégi telke mellett a Kőrisfa utcát engedély nélkül építették ki, vízelvezető árok nem készült, amely veszélyezteti a tulajdonában lévő kerítését.
A megépített  út és a  hivatal eljárása sérti az Alkotmány a 13. § (1) bekezdésében megállapított tulajdonjoghoz való jogot, valamint a 2. §. (1) bekezdésben foglalt jogállamiság elvét.

A megállapított tényállás:
A Kőrisfa utcában a lakosság a 12 méteres földúton 3,5 méteres szélességben zúzott követ terített el. Az utat panaszos ingatlanának kerítésétől számítva alig több mint egy méterre alakították ki. Panaszos szerint az utat szabálytalanul építették meg, keskeny  két gépkocsi nem fér el egymás mellett, emiatt az ingatlana melletti járdaszigetre hajtanak fel. A csapadékvíz elvezetését nem oldották meg, amely szintén veszélyezteti a kerítését. 
Érd Város Önkormányzatának jegyzője a 07-1364/1996. számú levelében M. K. panaszát jogosnak tartja, tájékoztatása szerint az utat a lakosság önerőből, hivataluk hozzájárulása nélkül építette. Elismerte, hogy a féloldalas útépítés panaszos ingatlanának kerítését veszélyeztetheti, ezért a kritikus helynél, a kanyarodásnál betontömböt helyeznek el. A végleges megoldást abban látja, ha majd a lakosság önerősen kiszélesíti az utat.

A vizsgálat megállapításai:
Alkotmányos érdek, hogy a hatóságok a jogszabályok előírásai szerint járjanak el. A törvények be nem tartása a jogállamiságot veszélyezteti. Szintén alapvető alkotmányos jog a tulajdonjog védelme. 

A közúti közlekedés szabályairól szóló 1988. évi I. törvény 29. § (1) bekezdése szerint utat kijelölni, építeni, korszerűsíteni, a forgalom részére átadni, megszüntetni, elbontani csak a közlekedési hatóság engedélye alapján szabad. Aki engedély nélkül vagy az engedélyben foglaltaktól eltérően utat épít, bírság fizetésére kötelezhető.  A törvény 34. § (1) bekezdése értelmében a közút kezelője köteles gondoskodni arról, hogy a közút a biztonságos közlekedésre alkalmas legyen.
A Kőrisfa utca, mint közterület tulajdonosa és kezelője az Érd Város Önkormányzata. Az iratokból megállapítható, hogy az út engedély nélkül épült. Panaszos bejelentését követően a hivatal nem intézkedett  az engedélyek beszereztetéséről, a felmerült hiányosságok megszüntetéséről, továbbra is veszélyeztetve panaszos tulajdonát. A hivatal mulasztása sérti a jogállamiság elvét és a tulajdonhoz való jogot.

Ajánlások:
Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján felhívom

Érd Város Jegyzőjét, hogy intézkedjen a Kőrisfa utca építésével kapcsolatos engedélyek beszereztetéséről, az út szabályos kiépíttetéséről.

Budapest, 1997.

Dr. Polt Péter